[Foto’s] Nege sterf in gru-botsingDie taxi en vragmotor se wrakke. Foto: Verskaf Nege mense is Dinsdagoggend in ŉ gru-botsing in Limpopo dood. Lt.kol. Moatshe Ngoepe, provinsiale polisiewoordvoerder, het gesê die botsing het omstreeks 07:00 op die R579 tussen Lebowakgomo en Jane Furse plaasgevind. “ŉ Minibustaxi en ŉ vragmotor het reg van voor gebots. Altesaam nege mense is op die toneel dood en sewe het ernstige besering opgedoen en is na ŉ nabygeleë hospitaal geneem vir mediese behandeling,” het Ngoepe gesê. Volgens Ngoepe is die oorledenes ses mans en drie vroue wat in die taxi was. Die taxi was van Ga-Masemola op pad na Lebowakgomo toe die botsing plaasgevind het. Die insittendes van die vragmotor het geringe besering opgedoen. “Die oorsaak van die botsing is nie in dié stadium bekend nie en word ondersoek.” Die polisie ondersoek ŉ saak van strafbare manslag. Die taxi en vragmotor se wrakke. Foto: Verskaf